**SRIJEDA, 15.4.2020.**

Pozdrav dragi moji!

Danas ćemo se još malo zadržati na imenicama i vježbanju dijeljenja brojem 1 i nulom kao djeljenikom.

**HRVATSKI JEZIK – Imenice (vježba) + RB str. 123. i 124.**

Jeste li zapamtili sve što ste jučer slušali, čitali i pisali o imenicama?

Da provjerimo…otvorit ćete vaše pisanke i opet napraviti istu tablicu koju ste radili i jučer. Zadat ću vam nekoliko imenica koje ćete pokušati pravilno rasporediti u tablicu.

Imenice su sljedeće: **gospođa, kuća, vjetar, magarac, prijateljica, valovi, lopta, Ivan, kos, ljubičica, baka, prozor, noć, bicikl, poštar, bubamara, vatrogasci, snijeg, cipele, leptiri, duga.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 15.4.2020.

Imenice

|  |  |  |
| --- | --- | --- |
| BIĆA(ljudi, biljke, životinje) | STVARI(predmeti) | POJAVE(prirodne pojave) |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Još malo o imenicama…

Imenice treba znati prepoznati i u rečenicama. U sljedećim rečenicama izdvojit ćemo samo imenice.

**Teta Maja** sjedi u svome **naslonjaču**.

(teta – biće; Maja – biće i vlastito ime; naslonjač – stvar)

Kroz **prozor** promatra **cvijeće** i plavo **nebo**.

(prozor – stvar; cvijeće – biće; nebo – pojava)

Čeka svoju **djecu** da im pripremi **kolač**.

(djecu – bića; kolač – stvar)

Je li vam za sada sve jasno?

Kada smo jučer govorili o imenicama, spomenula sam vam da imenice imaju **JEDNINU i MNOŽINU** te da postoje **OPĆE** (one koje su općenite) i **VLASTITE IMENICE** (razna imena).

**JEDNINA MNOŽINA OPĆE IMENICE VLASTITE IMENICE (ime)**

dječak dječaci grad Rijeka

cvijet cvijeće baka Marija

sličica sličice pas Riki

vjetar vjetrovi djevojčica Tonka

pas psi učiteljica Bojana

Postoje imenice koje nemaju jedninu već samo množinu (npr. kolica, sanjke, usta, vrata, naočale). To je, samo da znate, jedna zanimljivost vezana uz imenice.

**Riješite još RB na str. 123. i 124. (u 1. zad. dvosložne imenice su one imenice koje se sastoje od 2 sloga, kao npr. ploča (plo – ča) ili klupa (klu – pa))**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**MATEMATIKA – Dijeljenje brojem 1 i nula kao djeljenik (vježba)**

Nadam se da vam je sve jasno što se tiče dijeljenja brojem 1 i nulom kao djeljenikom i da ste upamtili sva ona pravila koja ste jučer prepisali u matematičke bilježnice. Danas ćete malo vježbati i primijeniti ta pravila kod rješavanja zadataka.

**Riješit ćete udžbenik na str. 94./zad.1.,2.,3. i na str. 95./1.,2. i RB na str.91./zad. 2.,4.,5.**

**Sretno u radu!**

Učiteljica Bojana